Դուեյն Բրայերս

**Դուեյն Բրայերս** ( , ), ամերիկացի ինքնուս նկարիչ և նկարազարդող։

## Կենսագրություն
Դուեյն Բրայերսը Սեմյուել Էդվարդ Բրայերսի (Samuel Edward Bryers, 1877–1965) և նրա կնոջ՝ Ուինիֆրեդ Դոուն Բրայերսի (ծննդյան ազգանունը՝ Մայերս, Winifred Dawn Bryers (Myers), 1883–1956) որդին էր։ Նա ուներ երեք եղբայր և երկու քույր։ Նրա մանկությունը անցել է ծնողների ֆերմայում՝ Միչիգանի Վերին թերակղզում։ Երբ Դուեյնը տասներկու տարեկան դարձավ, նրա ընտանիքը տեղափոխվել է Մինեսոտա նահանգի Վիրջինիա քաղաք, որտեղ նա ապրել է մինչև 1939 թվականը։ Դուեյնը դեռ մանկությունից ցանկանում էր դառնալ ծաղրանկարիչ և երբեք չէր բաժանվում իր գծանկարների ալբոմից։ Սակայն նա  ստիպված էր աշխատել նաև սղոցատանը, փորել ջրանցքներ, ինչպես նաև մասնակցել կրկեսային ներկայացումներին՝ ճոճվելով ճոճաձողի վրա, որտեղ օդային ակրոբատ էր նրա հայրը։

1936 թվականին նա սառույցից քանդակեց երեք մեծ քանդակներ՝ պատկերելով ամերիկացի պատմական գործիչների: «Procter & Gamble» ընկերության օճառե քանդակների ազգային մրցույթում նա զբաղեցրել է երկրորդ տեղը և պարգևատրվել 150 դոլարով՝ փղոսկրագույն օճառի մեկ կտորից պատրաստված «Scrubwoman» («Մաքրուհի») արձանիկի համար։

1937 թվականին տեղական դպրոցական խորհուրդը Բրայերսին հանձնարարեց նկարել պատի նկար՝ պատկերելով Հյուսիսային Մինեսոտայի հանքարդյունաբերության պատմությունը։ Երեք հազար դոլարը, որը նա ստացավ այս աշխատանքի համար, ուղղվեց Նյու Յորք տեղափոխվելու ֆինանսավորմանը։ Բրայերսն ուներ իր արվեստանոցները Չիկագոյում և Նյու Յորքում։ Նրա հետաքրքրությունները արվեստում շատ լայն էին՝ ամենաժամանակակիցից մինչև ճանաչված վարպետներ։ Նրա նկարների մեծ մասը հումորային են և ժպիտ են առաջացնում։ 

Երկրորդ համաշխարհային պատերազմից հետո Դուեյն Բրայերսը ամուսնացավ Ֆիլիս Դ․ Մակֆարլանդի հետ և ունեցավ մեկ որդի և երկու դուստր։ 1959 թվականից նա ապրում էր Արիզոնա նահանգի Տուսոն քաղաքի մոտակայքում գտնվող ռանչոյում։ 1964 թվականին նա ամուսնալուծվեց։ Հանդիպեց իր երկրորդ կնոջը՝ Դենիզ Ռեյին (Denise Ray, 1924-2002) և 1970-ականների սկզբին նրա հետ ապրում էր մեքսիկական գյուղում՝ Մեխիկոյից 90 մղոն հեռավորության վրա։ 1975 թվականին նրանք լքեցին Մեքսիկան, հող գնեցին Արիզոնայում և 1980 թվականին այնտեղ կառուցեցին մի տուն, որը Բրայերսը անվանում էր «Կավե խրճիթ»։

Երբ Բրայերսը դարձավ 92 տարեկան, նրա կրտսեր դուստրը՝ Պետտի Վայսը, ով աշխատում էր որպես հեռուստատեսային լրատվական հաղորդավար, ասաց. «Հայրս կարծում է, թե 65 տարեկան է, բայց իրեն պահում է այնպես, կարծես 30 տարեկան լինի»։

Իր հարցազրույցներից մեկում Դուեյն Բրայերսը ասել է. «Ես արտասովոր հետաքրքիր կյանք եմ ունեցել»։

Դենիզ Ռեյը մահացել է 2002 թվականին, և Դուեյն Բրայերսը վերադարձել է Տուսոն: Նա մահացել է իր 101-ամյակից մի քանի շաբաթ առաջ։

## Ստեղծագործություն
1942 թվականին Դուեյն Բրայերսը մասնակցեց Նյու Յորքի ժամանակակից արվեստի թանգարանի ռազմական պաստառների ազգային մրցույթին իր «Սա թշնամին է» պաստառի դիզայնով՝ «Թշնամու էությունը» կատեգորիայում։ Պաստառը տեղադրված էր «Life» ամսագրի հոդվածում։

1943-1946 թվականներին ԱՄՆ ռազմաօդային ուժերի ավիացիոն մեխանիկների դպրոցում սովորելիս Բրայերսը գումար է վաստակել օդանավերի վրա այսպես կոչված նոս արտ եղանակով նկարելով։ Նկարել է պաստառներ և կոմիքսներ՝ իր հորինած Քոքի (Cokey) ծիծաղաշարժ կերպարով՝ ռազմական բազայի թերթի համար։

Ռազմական ծառայությունից հետո Բրայերսը հիմնականում նկարազարդել է «Ամերիկյան Արևմուտք» թեմայով օրացույցներ, որոնք հրատարակվել են Սենթ-Փոլի ընկերության կողմից՝ երկրի խոշորագույն օրացույցների արտադրողի կողմից։ 1974 թվականին նա նաև նկարազարդել է «Ծույլ Դեյզի ռանչոյի գիշերօթիկ տան տղաները» գիրքը, որը գրել էր նրա երկրորդ կինը։

Սակայն Բրայերսին իսկապես հռչակ բերեց նրա «Հիլդա» անվանումով ստեղծագործությունը՝ ցածրահասակ, ուրախ, կլորիկ փին-ափ աղջկա մասին։ Հիլդան սենսացիա դարձավ՝ փին-ափ, որը դուր էր գալիս նաև կանանց։ 

«Գիտե՞ք ինչու, - հարցնում էր Բրայերսը։

- Ասում են՝ վերջապես մեկը սկսեց նաև մեզ՝ կլորիկ կանանց, գլամուրային վերաբերմունք ցուցաբերել»։ 

Ըստ «Settlers West Galleries» պատկերասրահների սեփականատեր Ստյուարտ Ջոնսոնի՝ Բրայերսը փին-ափ արվեստի Նորման Ռոքուելն էր։ 1956 թվականից սկսած՝ 36 տարվա ընթացքում նա Հիլդայի հետ ստեղծել է մոտ 250 նկար: Այս կերպարը շատ հայտնի էր մինչև 1980-ական թվականները և կրկին հայտնաբերվեց Բրայերսի մահից մեկ տարի անց։

Բրայերսը մաս էր կազմում «Tucson 7» նկարիչների խմբի, որը բաղկացած էր յոթ մարդուց։ 1987 թվականին նա արժանացել է Տուսոնի արվեստի փառատոնում տարվա նկարչի կոչմանը։ Նա նաև ցուցադրվել է Օկլահոմա-Սիթիի Կովբոյների և արևմտյան ժառանգության ազգային թանգարանում անցկացվող «Prix de West» հեղինակավոր տարեկան արվեստի ցուցահանդեսներում, որտեղ նրա նկարներից մի քանիսը պահվում են հավաքածուում։ Այնտեղ, 1980 թվականին, անհատական ցուցահանդեսի առիթով, նա պարգևատրվել է Հոգաբարձուների ոսկե մեդալով՝ արևմտյան արվեստում ունեցած բացառիկ ներդրման համար: Բրայերսը նաև մասնակցել է «Western Heritage Show» ամենամյա ցուցահանդեսներին Հյուստոնում։ 2013 թվականի նոյեմբերին Տուսոնի Արվեստի թանգարանում ստեղծվել է «Դուեյն Բրայերսի ստուդիան»։

## Տես նաև
* Կոմիքս
* Բոդիպոզիտիվ

## Ծանոթագրություններ

## Արտաքին հղումներ

* Плакат «Лицо врага», Дуэйн Брайерс
* «160 сексуальных иллюстраций Хильды: забытой девушки в стиле пин-ап 1950-х годов» 
* Знакомство с Хильдой 

Կատեգորիա:20-րդ դարի ամերիկացի նկարիչներ
Կատեգորիա:Ամերիկացի պատկերազարդողներ